Työehtosopimus tuo turvaa ja tuhansia

Wed, 18 Jun 2025 16:09:00 +0300
Työelämä

Moni työehto tulee alakohtaisista työ- ja virkaehtosopimuksesta eikä suinkaan laista.

ASIAn ja muiden liittojen työelämäasiantuntijat edustavat edustavat työ- ja virkaehtosopimuksien neuvotteluissa palkansaaja-asemassa olevia jäseniä toimien yksityisellä sektorilla YTN:n ja julkisella sektorilla JUKOn nimissä. Sopimukset ovat usein voimassa 1–3 vuotta eli työehdoista neuvotellaan käytännössä parin vuoden välein.

Työehtosopimusneuvottelujen merkitystä yksilölle voidaan kuvata esimerkkihenkilö Jeren kautta. Liiton jäsen Jere on töissä suuressa suomalaisessa teollisuusalan yrityksessä. Hänen teknologiateollisuuden ylempien toimihenkilöiden työehtosopimuksensa neuvottelusta ja edunvalvonnasta vastaa Ylemmät Toimihenkilöt YTN eli käytännössä eri YTN-liitoissa työskentelevät työelämäasiantuntijat tiiviissä yhteistyössä alan työpaikkojen luottamusmiesten kanssa.

38-vuotiaalla Jerellä on vaimo ja kaksi lasta. Jere tienaa 5 000 euroa kuukaudessa. Lapset sairastavat keskimäärin kaksi päivää kuukaudessa, joista Jere hoitaa puolet ja vaimo puolet. Vuoden aikana Jere pitää myös 32 päivää palkallista vanhempainvapaata. Kevättalven Alppireissulla Jere satuttaa kätensä ja joutuu olemaan neljä viikkoa sairaslomalla.

Näin Jere esimerkiksi hyötyy vuoden aikana työehtosopimuksesta:

lomaraha: 2 900 €

yleiskorotus 2 % palkasta: 1 200 €

sairaan lapsen hoito palkkaa menettämättä: noin 2 790 €

32 päivän palkallinen vanhempainvapaa: noin 3 080 € *

neljän viikon sairasloma: noin 1 340 € **

Yllä mainittujen lomarahan, yleiskorotuksen, sairaan lapsen tilapäisen hoidon palkallisuuden, palkallisten vanhempainvapaiden sekä pidemmän sairasloman palkallisuuden lisäksi työehtosopimuksissa on sovittu muun muassa matkakustannusten ja varallaolon korvauksista sekä työpaikoilla toimivista henkilöstöedustajista kuten esimerkiksi luottamusmiehistä.

Liittojen neuvottelemilla työ- ja virkaehtosopimuksilla on keskeinen rooli siinä, onko meillä varaa, aikaa ja energiaa perheelle, ystäville, harrastuksille tai työn ulkopuoliselle elämälle ylipäätään. Ilman ammattiliittojen jäseniä työ- ja virkaehtosopimuksia ei olisi olemassa.

* Vanhempainvapaa: Laskelmassa Jeren 32 päivän päiväpalkka miinus 37 päivän Kelan tuki. Kela maksaa tuen myös lauantaipäivien osalta.

** Sairasloma: Laskelmassa Jeren 20 päivän päiväpalkka miinus vaihtoehtoinen 10 päivää palkallista sairaslomaa lain mukaan ja Kelan tuki 10 päivän osalta. Kela maksaa tuen myös lauantaipäivien osalta.

Teksti: Tiina Henry-Biabaud
TEKin järjestöasiantuntija
Asiantuntija, YTN teknologiateollisuus
Viestijä, YTN suunnitteluala ja YTN tietoala