Miksi ammattiliittoon kannattaa kuulua?

Thu, 25 Sep 2025 18:40:00 +0300
Jäsenedut ja -palvelut

Monelle tulee ammattiliitosta mieleen ensimmäisenä turva kriisitilanteissa – on muutosneuvottelut ja työsuhde on päättymässä. Vaikka liiton tarjoama oikeudellinen tuki onkin tärkeä osa jäsenyyttä, on liitolla paljon muutakin annettavaa.

Ammattiliiton jäsenyys – turvaa ja tukea jokaisessa työuran vaiheessa

Ammattiliiton jäsenyydestä hyötyy myös silloin, kun työelämä rullaa tavalliseen tapaan – tai kun haluaa ottaa seuraavan askeleen urallaan.

Koulutusta , tukea ja parempia ehtoja

Ammattiliitot tarjoavat jäsenilleen monipuolisia koulutuksia, webinaareja ja muita kehittymismahdollisuuksia, jotka sisältyvät jäsenmaksuun. Tarjolla voi olla niin ajankohtaisia tietoiskuja työelämän muutoksista kuin laajempia ammatillisia koulutuksia. Tämä voi auttaa paitsi oman osaamisen kehittämisessä, myös uralla etenemisessä ja työmarkkinoilla pysymisessä.

Monet eivät myöskään tule ajatelleeksi, että liitot neuvottelevat työehtosopimukset, jotka määrittelevät työntekijöiden vähimmäisehdot – usein lakisääteistä paremmiksi. Näin esimerkiksi palkka, lomat, työajat ja erilaiset lisät eivät ole pelkästään työnantajan päätettävissä. Liitto tuo neuvottelupöytään tasapainoa ja varmistaa, että työntekijän ääni kuuluu.

Oikeudellista apua ja taloudellista turvaa

Työelämässä voi tulla vastaan tilanteita, joissa yksin toimiminen tuntuu vaikealta tai jopa mahdottomalta. Liiton jäsenenä saat oikeudellista neuvontaa työsopimuksen tarkistamisesta aina riitatilanteiden hoitamiseen ja työsuhteen päättämiseen asti. Oikea-aikainen tuki voi parhaimmillaan tuoda paremman sopimuksen – tai säästää tuhansia euroja.

Lisäksi jäsenyyden kautta voi liittyä työttömyyskassaan, joka tarjoaa ansiosidonnaista työttömyyspäivärahaa lomautuksen tai työttömyyden kohdatessa. Tämä tuki on huomattavasti korkeampi kuin Kelan maksama peruspäiväraha ja voi tarjota taloudellista turvaa haastavina hetkinä.

Edut arkeen ja hyvinvointiin

Ammattiliiton jäsenyys ei rajoitu vain työelämään liittyviin palveluihin. Useimmat liitot tarjoavat jäsenilleen monipuolisia etuja, jotka ulottuvat pankkipalveluista ja vakuutuksista vapaa-aikaan, matkustamiseen ja hyvinvointiin. Näiden etujen hyödyntäminen voi tuoda konkreettista säästöä arjen menoissa.

Yhteisö ja verkostot voimavarana

Liiton kautta saat myös mahdollisuuden verkostoitua muiden oman alasi ammattilaisten kanssa. Vertaistuki, kokemusten jakaminen ja yhteisöllisyys voivat lisätä työhyvinvointia ja avata ovia uusiin mahdollisuuksiin urapolulla.

Jäsenyys, joka kantaa pitkälle

Ammattiliiton jäsenyys on enemmän kuin vakuutus kriisitilanteita varten – se on tuki, turva ja voimavara työelämän jokaiseen vaiheeseen. Olitpa urasi alussa, vakiintuneessa asemassa tai pohtimassa uusia suuntia, liitto kulkee rinnallasi. Jäsenyys kannattaa – myös silloin, kun kaikki on hyvin.

Huomioi nämä asiat, ennen kuin eroat liitosta tai työttömyyskassasta

Mikäli päätät irtisanoa ammattiliiton jäsenyytesi, katkaiset myös työsuhteeseen liittyvät palvelusi. Tiesithän, että liiton oikeusavun saaminen edellyttää, että jäsenyys on kestänyt vähintään kuusi kuukautta ennen tapahtumaa, josta riita johtuu.

Jos eroat työttömyyskassasta ja liityt myöhemmin uudelleen, voit menettää oikeuden ansiopäivärahaan. Ansiopäivärahan saadaksesi sinun on oltava kassassa jäsenenä ja työssä vähintään 12 kuukautta uudelleen liittymisen jälkeen.

Voit toki halutessasi liittyä liittoon myöhemmin uudelleen, mikäli täytät edelleen jäsenyyden edellytykset. Muistathan, että työelämässä voi tulla vastaan yllättäviä tilanteita – kuten riitatilanteita, lomautuksia tai työttömyyttä – jolloin liiton tarjoama turva ja asiantuntija-apu voivat olla korvaamattomia. Varautuminen ennakkoon on aina helpompaa kuin reagoiminen jälkikäteen.

Pekka Potinkara
ASIAn järjestöjohtaja

Kirjoitus on julkaistu ASIA-lehdessä 3/2025

Lue lisää mm. työsopimuksesta, työsuhteesta, työsuhteen päättymisestä: Työelämän tietopankki