Kesälomakausi starttaa – mitä sinun kannattaa tietää lomistasi?

Wed, 28 May 2025 08:38:00 +0300
Työelämä

Kesälomakausi on taas ovella, ja moni suunnittelee ansaittua lepoa ja rentoutumista. Mutta tiesitkö, miten vuosiloma kertyy, milloin lomasi pitää käyttää – ja mitä tehdä, jos lomapäiviä ei ehdi pitää?

Vuosiloman pituus

Vuosiloman pituus määräytyy täysien lomanmääräytymiskuukausien mukaan.

Lomapäiviä ansaitaan lomanmääräytymisvuodelta (1.4.–31.3.) 2 arkipäivää tai 2,5 arkipäivää per lomanmääräytymiskuukausi. Lomapäiviä kertyy 2 arkipäivää jokaiselta täydeltä lomanmääräytymiskuukaudelta, jos työsuhde on kestänyt 31.3. mennessä alle vuoden. Jos työsuhde on 31.3. mennessä kestänyt yli vuoden, lomaa kertyy 2,5 arkipäivää kultakin lomanmääräytymiskuukaudelta.

Esimerkki: Viimeisin päättynyt lomanmääräytymisvuosi oli 1.4.2024 – 31.3.2025. Jos työsuhteesi alkoi 1.4.2024 tai viimeistään huhtikuun ensimmäisenä mahdollisena arkipäivänä, olet ansainnut vuosilomaa 2,5 päivää jokaista täyttä lomanmääräytymiskuukautta kohden.

Kun työsuhde on kestänyt 31.3. mennessä yli vuoden, lomanmääräytymisvuodelta kertyy 30 päivää vuosilomaa. Tällöin 24 lomapäivää ylittävä osuus on talvilomaa. Loman pituutta laskettaessa päivän osa pyöristetään täyteen lomapäivään. Mikäli työsuhteen päättyessä lomia on pitämättä, korvataan ne lomakorvauksena.
Työsopimuksessa tai työehtosopimuksessa voidaan sopia myös vuosilomalakia paremmista lomaehdoista.

Viikon loma vie kuusi vuosilomapäivää – miksi?

Ansaitut vuosilomapäivät eivät ole työpäiviä vaan arkipäiviä. Lauantai on pääsääntöisesti arkipäivä. Tämän vuoksi ansaittuja vuosilomapäiviä kuluu pääsääntöisesti kuusi, jos lomaa pidetään viikko. Vuosilomapäivien laskusääntö on kaikille työntekijöille sama riippumatta siitä, mitkä viikonpäivät tosiasiassa ovat henkilön työpäiviä.

Arkipäivillä vuosilomalaissa tarkoitetaan muita viikonpäiviä kuin sunnuntaita, kirkollisia juhlapäiviä, itsenäisyyspäivää, jouluaattoa, juhannusaattoa, pääsiäislauantaita ja vapunpäivää. Jos tällainen muuksi kuin arkipäiväksi katsottava päivä sisältyy vuosilomaan, ei sitä varten tarvitse käyttää ansaittua vuosilomapäivää. Vuosilomalaissa ei ole määräyksiä siitä, että lomaan tulisi sisältyä jokin tietty minimimäärä lauantaipäiviä.

On hyvä lisäksi ottaa huomioon, että vuosilomalain mukaan kolme päivää tai sitä lyhyempää loman osaa ei saa ilman työntekijän suostumusta antaa niin, että lomapäivä sattuisi työntekijän työvuoroluettelon mukaiseksi vapaapäiväksi.

Lomaraha, lomakorvaus ja lomapalkka

Lomapalkalla tarkoitetaan vuosiloman ajalta työntekijälle maksettavaa palkkaa. Vuosilomapalkka on pääsääntöisesti maksettava ennen loman alkamista. Enintään kuuden päivän pituiselta lomalta lomapalkka voidaan kuitenkin maksaa yrityksen normaalin palkanmaksun mukaisesti. Lisäksi toisinaan työehtosopimuksissa on sovittu, että vuosilomapalkka maksetaan normaalin palkanmaksun yhteydessä.

Lomarahaa (tai lomaltapaluurahaa) koskevia säännöksiä ei ole laissa. Näitä etuuksia koskevat säännökset löytyvät yleensä työehtosopimuksista. Työehtosopimuksia on kuitenkin lukuisa määrä ja ne poikkeavat sisällöltään huomattavasti toisistaan.

Lomarahan suuruus on yleensä 50 % rahana maksetusta lomapalkasta. Lomaraha maksetaan yleensä joko ennen loman alkua tai sen jälkeen, tai kahdessa erässä. Yleensä lomaraha maksetaan vain silloin, kun loma pidetään, sitä ei siis yleensä makseta lomakorvauksesta.

Esimerkiksi 4 000 euron lomapalkasta maksetaan tyypillisesti 2 000 euroa lomarahaa. Tämän lisäksi sinulle maksetaan normaali loma-ajan palkka. Esimerkkitilanteessa loma-ajan kokonaispalkka lomarahan kanssa olisi 6 000 € (4 000 € + 2 000 €).

Lomarahaa koskevat yksityiskohdat on aina syytä tarkistaa työsuhteeseen sovellettavasta työehtosopimuksesta. Kaikki ylemmät toimihenkilöt eivät ole työehtosopimusten soveltamisalan piirissä. Lomarahasta on tällöin syytä sopia työsopimuksessa.

Lomakorvaus on raha, joka työntekijälle maksetaan, jos työsuhde päättyy syystä tai toisesta ennen kuin hän ehtii pitää kertynyttä vuosilomaansa

Muista tarkistaa lomaoikeutesi ja -ehdot hyvissä ajoin ennen kesälomakautta – ASIAn jäsenenä voit olla yhteydessä myös juristeihimme, sillä maksuton työsuhdeneuvonta sisältyy jäsenmaksuusi.