Jäsenkysely 2025: Kolme etätyöpäivää viikossa edelleen suosituin vaihtoehto

Fri, 09 Jan 2026 15:14:00 +0200
Työelämä

ASIAn jäsenkyselyn mukaan kolme etätyöpäivää viikossa on edelleen suosituin vaihtoehto etätyöohjeeksi. Tämä malli on pitänyt ykkössijansa jo kolme vuotta. Marraskuun kyselyssä puolet vastaajista kannatti 2-3 etätyöpäivää viikossa.

Tulokset ovat linjassa aiempien vuosien kanssa: vaihtoehtojen keskinäinen järjestys säilyi ennallaan. Huomionarvoista on kuitenkin, että viiden etätyöpäivän kannatus on kasvanut, samalla kun 0-1 päivän suosio on laskenut. Muutos voi liittyä marraskuussa käytyyn julkiseen keskusteluun Kelan uusista etätyösuosituksista.

Sukupuolivertailu paljastaa mielenkiintoisia eroja. Miehillä suosituin vaihtoehto on kaksi etäpäivää, kun taas naisilla kolme. Naiset kannattavat etätyötä yleisesti miehiä enemmän: 39 % naisista valitsisi 4-5 etäpäivää, kun miehistä vain 30 %. Vastaavasti 21 % miehistä kannattaa 0-1 etäpäivää, kun naisten osuus on vain 10 %.

Jäsenkyselyn 2025 viesti on selkeä: hybridi voittaa, ääripäät eivät. Tämä linjaus vastaa myös suomalaisen ja pohjoismaisen keskustelun suuntaa: tuottavin ja hyvinvointia tukeva malli löytyy keskeltä, kun pelisäännöt ovat selkeät ja yhteisö pysyy koossa.

Mats Nyman, ASIAn toiminnanjohtaja