Ymmärrys ei synny itsestään – se syntyy keskusteluista

Mon, 29 Dec 2025 16:47:00 +0200
Työelämä

Katariina Mäenpää työskentelee Capacity Plannerinä Vaasan Vaskiluodossa sijaitsevassa Wärtsilän Sustainable Technology Hubin CCM-osastolla. Varsinaisen työnsä lisäksi hän on ylempien toimihenkilöiden osastoluottamushenkilö, yritysyhdistys WYT ry:n hallituksen jäsen ja aktiivinen toimija useissa talon sisäisissä toimikunnissa.

Tänä vuonna tuli täyteen 30 vuotta siitä, kun Mäenpää aloitti Wärtsilässä. Pitkän työuran ansiosta hän pääsee nauttimaan ylimääräisestä lomakuukaudesta ensi kesänä.

– Erilaiset luottamustehtävät vievät jonkin verran omasta työajasta, mutta se ei tunnu rasitteelta, koska pidän siitä, että saan tehdä monenlaista työtä. Myös omat esihenkilöt ovat olleet ymmärtäväisiä. Arvostan hyvin paljon Wärtsilää työpaikkana ja -yhteisönä. Ja siitä onkin varmasti syntynyt halu olla mukana ja tehdä asioita yhteisten asioiden parantamiseksi.

Ison talon etuja on mahdollisuus kehittyä tehtävästä toiseen. Mäenpäällä työkokemusta on ennättänyt karttua muun muassa logistiikan, projektitehtävien ja laskutuksen parista. Helmikuusta 2022 lähtien hän on työskennellyt Competence and Capacity Management (CCM) -osastolla ja yli 12 vuoden ajan luottamustehtävissä.

Työnsä ohessa Mäenpää on täydentänyt opintoja kansainvälisen kaupan ja oikeushallinnon opintoja sekä käynyt luottamushenkilöille kuuluvia koulutuksia.

– Pyrin jatkuvasti ylläpitämään omaa koulutustasoani, jotta tiedän missä mennään. Ennen luottamushenkilön roolia, olin jo ollut mukana työsuojeluasioissa sekä erilaisissa kerhotoiminnoissa. Jossain vaiheessa vanhemmat luottamushenkilöt kysyivät, että olisinko kiinnostunut lähtemään mukaan. Koska olen aina halunnut vaikuttaa, päätös oli helppo.

Millaisissa tilanteissa luottamushenkilöön otetaan yhteyttä?

Luottamushenkilöön otetaan yhteyttä yleensä, kun työhön tai työsuhteeseen liittyvissä asioissa herää kysymyksiä. Yhteydenotto kannattaisi aina tehdä matalalla kynnyksellä – ei vasta silloin, kun ongelma on jo akuutti.

– Usein kysymykset koskevat esimerkiksi lomien pitämistä, lomakorvauksia ja niiden maksamista. Tai pyydetään apua työhakemuksen ja ansioluettelon tekemiseen. Palkkauksen liittyvät asiat kiinnostavat varsinkin, kun henkilö hakee uutta paikkaa tai jos työn vaativuus muuttuu.

Mäenpää kannustaa ihmisiä hakemaan rohkeasti uusia tehtäviä, kun siltä tuntuu.

– Olen sitä mieltä, että uusien taitojen oppiminen läpi iän kehittää ihmistä ja siitä saa hyötyä pitkälle tulevaisuuteen.

Toisinaan tarvitaan tukea tiimin, esihenkilön, kollegan tai alaisen kanssa, kun haasteita tai erimielisyyksiä ei ole onnistuttu ratkaisemaan muutoin. Usein näitä asioita pohditaan ensin pitkään yksin ja vasta sen jälkeen otetaan yhteyttä luottamushenkilöön tai työterveyteen.

– Tällöin sovimme yhteisen keskustelun, jossa asioita käsitellään yhdessä sopivalla kokoonpanolla (esimerkiksi HR osasto, pääluottamus-/osastoluottamushenkilö). Monet asiat on ratkaistu ihan yhden tai useamman avoimen keskustelun avulla.

Vinkit muille jäsensuosittelijoille

Mäenpää on suositellut liiton jäsenyyttä uusille wärtsiläisille – aina kun se vain on ollut mahdollista. Ja on hän saanutkin useita henkilöitä liittymään ASIAn jäseneksi. Tunnustuksena aktiivisesta toiminnasta Akava-yhteisössä Mäenpää palkittiin pronssisella ansiomerkillä syksyllä.

Kuvassa Katariina Mäenpää, Capacity Planneri Vaasan Wärtsilän Sustainable Technology Hubin CCM-osastolla ja ylempien toimihenkilöiden osastoluottamushenkilö.

– Paras esimerkki liitosta ja sen tuomista eduista olet sinä itse! Kannattaa olla aktiivinen ja hyödyntää oman liiton tarjoamia jäsenetuja kuten majoitus- ja vakuutusetuja, koulutuksia sekä työnhakuneuvontaa ja lakipalveluita.

Jäsenyyden tuomat hyödyt

Mäenpää on vuokrannut ASIAn lomahuoneistoja useamman kerran kuten Vierumäen Kuntokannon. Lisäksi hän on hyödyntänyt myös Member+ -palvelun tarjoamia etuja sekä saanut ASIAn kautta nopeasti lakineuvontaa työsuhdeasioiden selvittelyssä.

Mäenpää on osallistunut useisiin ASIAn järjestämiin koulutuksiin, luottamushenkilöiden HED-seminaareihin sekä YTN:n omiin koulutuksiin.

– Kaikista näistä olen oppinut jotain uutta. Koen, että olen saanut hyvää vastinetta ASIAn jäsenmaksulle, joka on mielestäni oikein sopivan hintainen.

Miksi moni jättää liittymättä liittoon?

Liittoon kuuluvien määrä on ollut vuosia laskusuunnassa. Usein syynä on hinta tai se, ettei tiedetä mitä liittoon kuuluminen sisältää ja mitä apua liitosta saa.

Mäenpää kokee, että käynnissä on ns. sukupolvenvaihdos ja ajatusmallit ovat muuttuneet.

– Nuoret vaikuttavat elävän yhä enemmän freelancereiden tavoin: keskitytään tähän hetkeen, eikä tulevaisuutta suunnitella pitkälle eteenpäin. Samalla moni ajattelee, että selviää yksinkin kaikista työelämän haasteista.

Lisäksi moni sekoittaa edelleenkin työttömyyskassan ja ammattiliiton – työttömyyskassaa pidetään riittävänä turvana.

– Moni ei ymmärrä, että työttömyyskassan jäsenyydellä turvaat ainoastaan oman toimeentulosi työttömyyden varalta, mutta et mitään muuta.

Mäenpää korostaa, että näitä asioita oli tärkeää pohtia yhdessä, sillä yhteinen ymmärrys luo mahdollisuuden vaikuttaa niihin myös tulevaisuudessa. Keskustelut olisi hyvä aloittaa jo kouluissa: nuorilta voi kysyä suoraan, miten he näkevät liittoon kuulumisen merkityksen.

– Luottamushenkilönä olen vuosien varrella opettanut useita nuoria ja yhdessä on käyty monia hyviä keskusteluita.
Eikä myöskään pidä unohtaa muista kulttuureista tulevia työntekijöitä. Wärtsilässä työskentelee ihmisiä yli 130 maasta eikä ulkomailta tulevilla ole aina tietoa liitoista ja niiden tarjoamista eduista tai turvasta. Tätä tietoa olisi tärkeää tuoda esiin kaikille.

Katariina Mäenpää

Asuu: Vaasassa

Perhe: mies ja alkuinen tytär, lemmikkikoira Lenni (Bichon Havanais)

Harrastukset: patikointi, hiihto ja mökkeily Vaasan saaristossa

Itselle tärkeää: meri, perhe ja luonto ja erityisesti lappi

Tutustu myös

Luottamushenkilön rooli tuo työhön syvällisyyttä (27.6.2024)
ASIAn lakipalvelut jäsenille
ASIAn työsuhdeneuvonnan yleisimmät kysymykset

Teksti: Heidi Salonen, ASIAn viestintäpäällikkö. Kuvat: Esa Siltaloppi. Julkaistu ASIA-lehdessä 4/2026.