Yhteistoimintalaki muuttui 1.7.2025 – tässä pääpointit

Wed, 20 Aug 2025 16:26:00 +0300
Työelämä

Yhteistoimintalaki muuttui heinäkuun 2025 alussa. Uudistuksen tavoitteena on keventää erityisesti pienille ja keskisuurille yrityksille lainsäädännöstä aiheutuvaa hallinnollista taakkaa.

Uudistus tiivistyy neljään keskeiseen muutokseen:

Muutosneuvotteluiden neuvotteluaikoja lyhennettiin puolella. Vähimmäisneuvotteluajat lyhentyvät siten, että kuuden viikon neuvotteluaika on jatkossa kolme viikkoa ja 14 päivän neuvotteluaika on jatkossa seitsemän päivää. Sovellettava neuvotteluaika riippuu neuvotteluissa käsiteltävistä asioista ja henkilöstömäärästä.

Yhteistoimintalain soveltamisalaa nostettiin. Lakia sovelletaan nyt säännöllisesti vähintään 50 työntekijää työllistäviin yrityksiin, yhteisöihin ja sivuliikkeisiin.

Jatkossa 20–49 työntekijää työllistävillä yrityksillä on vain tiettyjä yhteistoimintaan liittyviä velvoitteita:

Ensinnäkin näillä yrityksillä on yhä velvollisuus käydä jatkuvaa vuoropuhelua henkilöstön kanssa, mutta kevennetysti.

Toiseksikin näillä yrityksillä on tietyissä tilanteissa velvollisuus käydä muutosneuvottelut. Näin on silloin, kun työnantaja harkitsee 90 päivän ajanjakson aikana vähentämistoimenpiteitä*, jotka koskevat vähintään 20 työntekijää.
*Vähentämistoimenpiteillä tarkoitetaan tuotannollisilla ja taloudellisilla perusteilla irtisanomista, osa-aikaistamista, lomauttamista yli 90 päiväksi tai työsopimuksen olennaisen ehdon yksipuolista muuttamista.

Määräyksiä liikkeen luovutuksesta, sulautumisesta ja jakautumisesta sovelletaan edelleen myös 20–49 työntekijää työllistäviin yrityksiin.

Uutena asiana säädettiin työvoimapalveluiden selvittämiselle varattavasta ajasta. Jos työnantaja antaa neuvotteluesityksen suunnitelmastaan irtisanoa vähintään 10 työntekijää tuotannollisilla ja taloudellisilla perusteilla, on työvoimapalveluiden selvittämiselle varattava aikaa. Irtisanotun työntekijän työsopimus ei saa päättyä ennen kuin 30 päivää on kulunut neuvotteluesityksen toimittamisesta työvoimaviranomaiselle.

Teksti: Karen Saarinen, ASIAn työmarkkinajuristi

Lisätietoa:

ASIAN Työsuhdeopas: Yhteistoimintalaki