Kun arvot kohtaavat arjen

Fri, 27 Mar 2026 10:09:00 +0200
Työelämä

ASIA-stipendin saaja Nita Pajunen työskentelee HSW-managerina perheyrityksessä, jossa hän aloitti loppuvuodesta 2025. Pajusen vastuulla on yrityksen globaalin työhyvinvoinnin kehittäminen.

Kestävä työelämä ja työhyvinvointiin liittyvät asiat ovat aina kiinnostaneet ASIAn jäsentä Nita Pajusta ja erityisesti se, että kaikilla on työssä ja hyvä ja turvallinen olo.

– Suomi on työhyvinvoinnin edelläkävijä, ja toivon voivani olla mukana kehittämässä sitä myös kansainvälisesti. Haluan auttaa ihmisiä voimaan työssään paremmin.

Pajusella on useamman vuoden kokemus työhyvinvoinnin, työkyvyn ja henkilöstöhallinnon tehtävistä. Lisäksi hän on tuore MBA-tutkinnon suorittanut, jonka opinnäytetyö tarkasteli arvoja työpaikoilla työntekijöiden näkökulmasta. Yhteensä 712 työntekijää eri aloilta kertoi ajatuksensa työpaikkansa arvoista Pajusen opinnäytekyselyssä.

Pajusen opinnäytetyön tavoitteena oli selvittää, kuinka hyvin työntekijät tuntevat oman työpaikkansa arvot ja kuinka johdonmukaisesti arvot näkyvät työpaikan kulttuurissa. Lisäksi hän tutki, kokevatko työntekijät ristiriitaa omien arvojensa sekä työpaikan arvojen ja toimintatapojen välillä.

Pajunen kiinnostui tutkimusaiheesta, koska arvojen tärkeyttä ei ole aiemmin tarkasteltu henkilöstön näkökulmasta – vaikka juuri työntekijöiden kokemus arvojen toteutumisesta määrittää, kuinka uskottavia ja vaikuttavia ne arjessa ovat.

– Pidän arvoja ja vastuullisuutta tärkeinä työelämän tekijöinä, sillä ne vaikuttavat suoraan hyvinvointiin ja auttavat tunnistamaan meille keskeiset asiat. Siksi halusin kuulla työntekijöiden näkemyksiä ja tuoda niitä esiin.

Arvojen tulee näkyä käytännön työssä

Yrityksen arvot voidaan nähdä organisaation hiljaisina käyttäytymissääntöinä, jotka ohjaavat henkilöstön toimintaa ja päätöksentekoa. Tutkielman keskeinen kysymys oli: ”Tuntevatko työntekijät yrityksen arvot?” Pajusen oma ennakko-oletus oli, että näin ei välttämättä ole.

– Kyselytulokset osoittivat ennakko-oletukset vääriksi: lähes 90 prosenttia vastaajista tiesi yrityksen arvot ainakin jollain tasolla. Tämä havainto loi perustan syvemmälle tarkastelulle siitä, koetaanko yrityksen arvojen ja työntekijöiden omien arvojen välillä ristiriitaa.

Yritysten arvot ovat usein yllättävän samankaltaisia – esimerkiksi yhteisvastuullisuus, kestävä kehitys, asiakaskeskeisyys tai kasvu. Arvojen tulisi kuitenkin olla aidosti sidottuja yrityksen omaan toimintaan ja kuvata sitä, miten organisaatio oikeasti toimii. Arvot on tuotava lähelle yrityksen jokapäiväistä toimintaa.

Arvot eivät tule työntekijälle luonnostaan mieleen, koska ne eivät näy arjessa. Arvot esitellään yritysesittelyssä ja perehdytyksessä, mutta eivät näy yrityksen elinkaaressa tai jokapäiväisessä työssä.

Pajunen myöntääkin, etteivät edes oman työnantajan arvot tule heti takaraivosta, vaikka hän perehtyikin niihin jo hakiessaan HSW-managerin paikkaa.

Tuote, asiakas ja henkilöstö – yrityksen kivijalka

Yrityksen olemassaolo rakentuu kolmelle pilarille: tuotteelle, asiakkaille ja työntekijöille. Pajusen tutkimuksessa nousi esiin myös tietoisuus riskistä: Jos asiakas asetetaan kaiken muun – jopa tuottavuuden – edelle, tilanne voi kääntyä yritystä vastaan

Arvoilla ja arvoristiriidoilla on suora vaikutus työhyvinvointiin. Jos yrityksen julkilausutut arvot ja käytännön toiminta ovat ristiriidassa – esimerkiksi vastuullisuutta korostetaan, mutta arjessa ei kierrätetä tai esiintyy työsyrjintää – tämä heikentää työntekijöiden hyvinvointia ja luottamusta organisaatioon.

Motivoituneet ja hyvinvoivat työntekijät ovat yrityksen menestymisen perusta. Taloudellinen kestävyys ja inhimillinen toiminta kulkevat käsi kädessä.

– Kun yritys toimii ja viestii johdonmukaisesti arvojensa mukaisesti, motivoituneet työntekijät kokevat ylpeyttä omasta työstään ja organisaatiostaan. Tämä vaikuttaa myös tuottavuuteen.

Tutustu myös

ASIAn stipendirahasto
ASIAn jäsenyys
Työyhteisön monimuotoisuus

Teksti: Heidi Salonen, ASIAn viestintäpäällikkö. Kuvat: Nita Pajunen ja Adobe, Canva. Julkaistu ASIA-lehdessä 1/2026