Uusin Työterveyslaitoksen tutkimus paljastaa: asiantuntijatyön kuormitus uhkaa jaksamista

Fri, 03 Oct 2025 09:20:00 +0300
Työelämä

Monella asiantuntijalla työ pursuaa yli rajojen, kun työtä on liikaa, työnkuvaan kuuluu siihen sopimattomia tehtäviä tai työ sotkeutuu yksityiselämään. Tämä kuormitus vaikeuttaa keskittymistä olennaiseen.

Työterveyslaitoksen vanhempi asiantuntija Minna Toivanen on tutkinut työelämän ilmiöitä kuten aikaa ja ajankäytön hallintaa, tasa-arvoa ja maahan muuttaneita työelämässä ja työpaikoilla reilun 20 vuoden ajan. Toivanen on johtanut muun muassa Työsuojelurahaston rahoittamia tutkimushankkeita kuten AikaJärjestys asiantuntijatyössä ja Yhteensattumia.

AikaJärjestys asiantuntijatyössä -hankkeen kyselyssä asiantuntijoista 12 prosenttia arvioi, että heillä on työnkuvaansa sopimattomia tehtäviä. Asiantuntijakyselyyn vastanneista 78 prosenttia kohtasi työssään yllätyksiä ja ennakoimattomia tehtäviä.

– Kiire ja ennakoimattomuus eivät ole vähentymässä vaan päinvastoin lisääntymässä. Esimerkiksi opettajien työhön on kertynyt paljon ylimääräistä, ja työn olennaiset osat ovat monella jääneet taka-alalle. Korona-aikana työn ja muun elämän rajat hämärtyivät entisestään, Toivanen kertoo.

Syntyi idea selvittää asiantuntijatyön ylipursuamista, tunnistaa työn rajaamisen tarpeita ja mahdollisuuksia sekä edistää keskittymistä olennaiseen työssä.

– Ylipursuavasta olennaiseen -hankkeen taustalla on havainto, että moni asiantuntija kokee työnsä ahtaaksi, sirpaleiseksi ja epäselväksi: liiallinen työmäärä, jatkuva tavoitettavuus ja työn epäsopivuuden kokemukset ovat nousseet keskeisiksi asiantuntijoiden kohtaamiksi haasteiksi, Toivanen kiteyttää.

Työterveyslaitoksen Ylipursuavasta olennaiseen -hanke käynnistyi talvella 2023. Tutkimuksen e-lomakekyselyyn vastasi 189 ASIAn jäsentä. Lisäksi aineistona käytettiin kahta haastatteluaineistoa: sairaanhoidon esihenkilöiden haastattelut sekä asiantuntija- ja esihenkilöhaastattelut, joihin osallistui 18 ASIAn jäsentä ja yhteensä 38 henkilöä.

Asiantuntijatyö tarvitsee luovuutta – ilman sitä työn ydin katoaa

Kiireinen ja pirstaleinen työ voi viedä fokuksen olennaisesta – jopa työn ytimestä. Tutkimuksessa haastatteluaineistosta nousi esiin neljä olennaista ulottuvuutta, jotka toteutuivat omassa työssä puutteellisesti. Nämä liittyvät asiantuntijatyön tietämykseen ja sosiaaliseen todellisuuteen: 1. työhön syventyminen ja paneutuminen. 2. työn kehittäminen 3. vuorovaikutus ja 4. vaikutusvalta.

Haastatteluissa moni asiantuntija toi esiin, että ei pystynyt syventymään ja perehtymään asioihin riittävästi. Usein työtä tehtiin ”jälkijättöisesti” tai ei oltu ”asian päällä”.

Kehittämistyö ja uuden rakentaminen oli hävinnyt omasta työstä. Tähän vaikutti esimerkiksi ajan puute osallistua koulutuksiin.

Kolmantena ulottuvuutena oli vähäinen vuorovaikutus alaisten ja kollegoiden kanssa– yhteiselle rakentamiselle ja uudistavalle dialogille ei ollut tilaa.

Neljäntenä ulottuvuutena oli vaikutusvallan puuttuminen, mikä vaikeutti työn tekemistä ja tavoitteiden saavuttamista.

– Kaikki nämä ulottuvuudet ovat tärkeitä asiantuntijan työssä. Jos ne puuttuvat työstä, sillä voi olla isompia vaikutuksia kuin mitä ensi kädessä ajattelisi – työn ydin häviää ja asiantuntijuus rapautuu.

Kun työssä ei olla olennaisen äärellä

Jos omaan työhön alkaa kasautua epäolennaisia tehtäviä – kuten omaan työnkuvaan kuulumatonta raportointia, hallinnointia tai tehtäviä, jotka eivät varsinaisesti kuulu kenellekään – vaarana on, että työn suunta hämärtyy ja se ajautuu oudolle sivupolulle.

Toivanen nostaa esimerkkejä arjesta: opettaja, joka hoitaa työnsä ohella myös vanhemmuuden roolia tai yliopiston professori, joka joutuu päivittäin korjaamaan kopiokonetta.

– Kyse on epäsopivuuden kokemuksesta, joka tarkoittaa sitä, että oma työ koostuu epäsopivista tehtävistä tai että työstä on kadonnut jokin olennainen. Esimerkiksi esihenkilö ei ehdi kohdata alaisiaan tai käydä kehityskeskusteluja, koska suuri osa hänen työajastaan kuluu muuhun kuin varsinaiseen esihenkilötyöhön.

Kun työ ylipursuaa – mitä tehdä?

– Lähtisin siitä, että keskustelisin ensin oman esihenkilön kanssa – hän ei voi tietää tilanteestasi, ellet itse kerro. On tärkeää kertoa esihenkilölle, voisiko työtä organisoida tai jakaa toisella tavalla.

”Kun työ pursuaa yli, sen ydin pitää löytää uudelleen”, sanoo Työterveyslaitoksen vanhempi asiantuntija Minna Toivanen. Hän käyttää työn ytimen kirkastamisesta sanaa olennaistaminen.

Toivainen muistuttaa, että kun työ alkaa haitata perhe-elämää tai vapaa-aikaa, on tärkeää pysähtyä pohtimaan, mistä tilanne johtuu. Kyse voi olla omista toimintatavoista – esimerkiksi siitä, että vilkuilee tottumuksesta työsähköposteja iltaisin tai työt voi olla työpaikalla organisoitu huonosti, niin että työpäivää täytyy venyttää, jos aikoo saada työt hoidettua ajallaan.

– Itseltään voi kysyä: Miksi hoidan työtehtäviä vapaa-ajalla? Onko töitä yksinkertaisesti liikaa? Vai onko kyse jostain muusta, kuten vaikeudesta rajata omaa työtä tai luopumisen pelosta?

Miten löytää työn ydin?

Työtä tulee olennaistaa, jotta kuormitus pysyy hallinnassa. Työterveyslaitoksella on työn alla ratkaisu tähän: hankkeessa kehitetään tutkimuksen ja asiantuntijoiden yhteistyöllä 5 askeleen ohjeet työn rajojen hallintaan.

Nämä askeleet ovat:

1. Selvitetään, pursuaako työ yli rajojen ja millä tavoin oman työn rajat rikkoutuvat.

2. Kartoitetaan syyt, joista ylipursuaminen johtuu; tehdäänkö työtä liikaa omasta tahdosta, onko työt organisoitu huonosti vai liittyykö työn ylipursuaminen esimerkiksi toimialaan tai vallitsevaan kilpailutilanteeseen?

3. Kirkastetaan, mitkä työtehtävät ovat työn kannalta kaikkein olennaisimmat ja puuttuuko jotain.

4. Määritetään työn rajat yhdessä keskustellen – tätä ei voi tehdä yksin.

5. Laaditaan yhteinen suunnitelma siitä, mitä ja miten lähdetään korjaamaan.

Kun oman työn ydin ja kokonaisuus hahmottuvat selkeämmin, työ koetaan merkityksellisemmäksi, oma ammatti-identiteetti vahvistuu ja sitoutuminen lisääntyy.

– Helpotusta työhön voi tuoda myös tekoäly – monet asiantuntijat ja johtajat hyödyntävät sitä jo nyt. Tulevaisuudessa se voi tukea työn rajaamista ja a fokusoitumista olennaiseen, Toivanen kiteyttää.

Teksti (julkaistu ASIA-lehdessä 3/2025)

Heidi Salonen, ASIAn viestintäjohtaja

Lisää aiheesta:

Työterveyslaitos: Asiantuntijatyössä työ pursuaa usein yli rajojen – opetusalalla kovin työpaine
Hankkeessa tuotettu maksuton opas työn olennaistamiseen: Olennaista – 5 askelta sujuvampaan työhön -opas
Tutkimushankkeen tuloksista ASIAn jäsenille webinaaritallenne 2.9.2025: asia.fi/jasenportaali > Palvelut > Webinaaritallenteet