Hyvällä sykkeellä – kuntouttavaa työtoimintaa pitkäaikaistyöttömille

Thu, 18 Dec 2025 06:00:00 +0200
Työelämä

Tänä jouluna muistimme lahjoituksella Tampereen työvalmennussäätiö Sykettä, joka tukee yli 100 asiakasta Pirkanmaan hyvinvointialueella.

Syke toteuttaa kuntouttavaa työtoimintaa ja sosiaalista kuntoutusta metallin, kiinteistönhoidon, luovan työn, median, IT:n, pelialan sekä luonto- ja hyvinvointipajojen muodossa. Tällä hetkellä Syke tukee yli 100 asiakasta Pirkanmaan hyvinvointialueella.

– Syke toteuttaa monipuolisia valmennuspalveluja henkilöille, joilla työllistymistä vaikeuttavat pitkäaikaistyöttömyys, koulutuksen puute, terveydelliset esteet tai sosiaaliset haasteet, kertoo Sykkeen toiminnanjohtaja Jyrki Koskinen.

Koskinen on toiminut säätiön toiminnanjohtajana vuodesta 2015. Tätä ennen hän toimi parin vuoden ajan säätiön hallituksen puheenjohtajana. Koskisella on toiminut aiemmin 25 vuotta Tampereen Insinöörit ry:n toiminnanjohtajana.

Työvalmennussäätiö Sykkeeseen siirtyminen oli luonteva jatkumo pitkään ammattiyhdistystoiminnassa työskennelleelle työelämän monitoimimiehelle, jolla on kokemusta useista eri työllisyysprojekteista. 2000-luvun alkuvuosina toteutettiin akavalaisena yhteistyönä TYÖAKAVA -työllisyysprojekti. Vuosina 2009–2013 Koskinen toimi Tampereen seudun työllistämisyhdistys Etappi ry:n hallituksen puheenjohtajana.

– Yksi merkittävimmistä projekteista oli vuosina 2011–2021 toiminut Uratehdas, joka tarjosi työtä yli tuhannelle henkilölle. Kohderyhmänä olivat akateemiset työttömät työntekijät, jotka olivat jo ns. työpaikan kynnyksellä. Sykkeessä asiakaskohderyhmä on erilainen.

Säätiön palveluksessa työskentelee toistakymmentä eri alojen ammattilaista. Sosiaalialan ammattilaisten sosionomien ja lähihoitajien ohella säätiössä työskentelee pajojen mukaan eri alojen ammattilaista kuten teknikoita, diplomi-insinööri ja taiteen maisteri.

Vaikkakin asiakasmäärä on viime kuukausina puolittunut, pajoja on edelleen yhtä paljon. Laaja pajavalikoima on tärkeä, sillä asiakkailla erilaisia kiinnostuksen kohteita, joihin on pystyttävä vastaamaan.

Syke sekä sen pajat toimivat Nekalassa, Tampereen seudun ammattiopiston (Tredun) kampuksella samalla tontilla.

– Meidän hallitilat ovat todella hyvät ja ne sopivat sekä teollisuuskäyttöön että opetuskäyttöön. Pystymme tarjoamaan asiakkaillemme esimerkiksi aidon työympäristön, joka vastaa metalliteollisuusalan yrityksen olosuhteita. Meillä myös työturvallisuus on huomioitu.

Syke ohjaa kohti työtä ja koulutusta

Sykkeen keskeisenä tavoitteena on poluttaa eli ohjata asiakkaita eteenpäin kohti työelämää tai koulutusta. Työllä tarkoitetaan tässä yhteydessä avoimia työmarkkinoita, palkkatukipaikkoja sekä työkokeiluja. Vuoden 2025 aikana koulutukseen on polutettu yhteensä 15 henkilöä, joista noin kymmenen ammattikorkeakoulutukseen. Kaikki koulutukseen siirtyneet ovat nuoria alle 30-vuotiaita. Työhön työkokeiluun, palkkatuelle tai avoimille työmarkkinoille on poluttunut 12 henkilöä.

Kuntouttava työtoiminta on suunnattu pitkään työttöminä olleille henkilöille työllistymismahdollisuuksien ja elämänhallinnan parantamiseksi. Nuorilla haasteet liittyvät usein mielenterveyteen, mikä voi vaikeuttaa opintoihin tai työelämään siirtymistä. Sykkeen toiminnan lähtökohtana on, että elämänhallinta on oltava ensin kunnossa. Sitten vasta tulevat työasiat.

Syke tuottaa palveluita viikoittain reilulle sadalle asiakkaalle. Työpajoissa työskentely tapahtuu 2-3 päivänä viikossa, mikä tarjoaa asiakkaille mahdollisuuden harjoitella työelämän taitoja oikeassa ympäristössä.

Kuka vastaa kuntouttavasta työtoiminnasta jatkossa?

Sykkeen asiakasmäärä on tippunut noin puolella, kuten muillakin vastaavilla toimijoilla. Nopean muutoksen taustalla ovat Pirkanmaan hyvinvointialueen toteuttamat säästöt ostopalveluissa, minkä vuoksi kaikkien tamperelaisten tuottajien asiakasmäärät ovat romahtaneet.

– Vaikea suhdannetilanne ja korkea työttömyys ovat vaikeuttaneet avoimille työmarkkinoille työllistymistä. Palkkatuki on ollut keskeinen väylä siihen, että työntekijä ja työnantaja ovat voineet yhdessä katsoa miten työnteko sujuu. Nyt palkkatuen saamisehdot ovat kiristyneet ja vaikeuttavat työllistymisen mahdollisuutta.

– Kun työmarkkinat vetivät hyvin ja asiakasryhmä oli työelämävalmiuksiltaan vahvempi, saimme lähes puolet asiakkaistamme polutettua eteenpäin.

Kuntouttava työtoiminta oli aiemmin kuntien ja kaupunkien vastuulla. Vuonna 2023 toiminta siirrettiin hyvinvointialueen vastuulle. Tällä hetkellä (marraskuu 2025) ministeriössä on valmisteilla kuntouttavaan työtoimintaan liittyvän lain uudistaminen. Toistaiseksi vastuu on hyvinvointialueilla, tulevaisuudessa taas ehkä kunnilla ja kaupungeilla.

– Ehkä kuntouttavan työtoiminnan siirto hyvinvointialueille ei ollutkaan niin onnistunut.

Yksi asia on selvää, kuntouttavaa työtoimintaa tarvitaan tulevaisuudessakin. Ja palkkatuki on tärkeä vaikeasti työllistyvien ihmisten saamiseksi takaisin työelämään.

Syke etsii aktiivisesti rahoitusmahdollisuuksia erilaisille hankkeille. Yksi näistä on yksivuotinen Luontokohteet ratikkareitin varrella -hanke, joka on Euroopan unionin osarahoittama.

Hankkeen ideana on yhdistää luonnon hyvinvointivaikutukset, yhteisöllisyys ja digitaaliset taidot uudella tavalla. Tavoitteena on kartoittaa Tampereen ratikkareitin varrelta maksuttomia luontokohteita, joihin pääsee helposti raitiovaunulla.

– Haluamme madaltaa kuntalaisten kynnystä vierailla luontokohteissa ja tarjota kaikille mahdollisuutta hyvään oloon luonnon myötä.

Lisätietoa:

Tampereen työvalmennussäätiö Syke
Kuntouttava työtoiminta (Sosiaali- ja terveysministeriön sivusto)
Työsuhdeopas: Palkanmaksu

Teksti: Heidi Salonen, ASIAn viestintäpäällikkö. Julkaistu ASIA-lehdessä 4/2025.