Hallituksen tärkeä rooli on uudistumisen tukeminen

Wed, 29 Oct 2025 13:41:00 +0200
Työelämä

Uudistuminen ei synny yksin – jokainen tarvitsee tuekseen tiimin, joka kannustaa ja haastaa.

ASIAn pitkäaikainen jäsen Markku Vierula on konsultti, kouluttaja ja kirjailija, joka on kirjoittanut teokset Löydä kilpailuetusi – käsikirja brändin ja strategian kehittämiseen ja Suuri integraatiokirja – markkinointi, myynti ja viestintä. Vierula on myös hallitusammattilainen ja uuden luomisen puolestapuhuja.

– Löydä kilpailuetusi -teoksesta on julkaistu myös kansainvälinen versio Find Your Market-Oriented Competitive Advantage - A Toolkit for Strategy and Branding. Kirja onkin otettu erinomaisesti vastaan maailmalla, Vierula täsmentää,

Vierula on urallaan työskennellyt johtavissa markkinointi- ja mainostoimistoissa, kuten SEKissä, McCann Helsingissä, DDB Helsingissä ja Ezpassa. Titteleitä on karttunut monipuolisesti: hän on toiminut muun muassa copywriterina, luovana johtajana, johtoryhmän ja hallituksen jäsenenä sekä yrityksen perustajana ja omistajana.

Kokemusta on karttunut lukuisten arvostettujen brändien kuten Fazerin ja Canonin parissa – niin korkealla tasolla kuin se Suomessa on mahdollista.

ASIAn yrittäjäjäsenenä Vierula toimii oman konsulttiyrityksensä kautta. Hän on toiminut hallitustyössä useassa listaamattomissa pk-yrityksissä vuodesta 2006 alkaen, jolloin keskisuuren yrityksen johtajana osallistui markkinointitoimiston perustamiseen MBO-kaupan (Management Buy-Out) kautta.

– Yrityksen hyvän tuloksen siivittämänä perustimme myös toisen, erilaisella liikeidealla toimivan yrityksen. Näiden kahden yrityksen toimintaa johdettiin osittain yhdestä ja samasta huoneesta osaamista ja tiimejä integroiden. Onnistuneen yrityskaupan jälkeen hankittiin nopeasti uusi yritys, minkä myötä oli pohdittava, miten kokonaisuudet integroitaisiin toisiinsa.

Innostus hallitustyöhön vahvistui liiketoiminta-aiheisten tietokirjojen kirjoittamisen myötä.

– Kirjojen kautta tunnettuuteni sekä arvostukseni asiantuntijana kasvoivat. Sain yhteydenottoja, että kiinnostaisiko hallitustyö. Voisi sanoa, että nämä kaksi polkua kohtasivat ja veivät eteenpäin kohti hallitustyötä.

Työskentely tunnetuissa markkinointitoimistoissa on tarjonnut Vierulalle erinomaisen näköalapaikan eri toimialoihin sekä satoihin B2B- ja B2C-tuotteisiin. Hän painottaa markkinalähtöisen kilpailuedun merkitystä yhtiön strategian perustana.

– Ehkä juuri sen takia poikkean normaalista hallitusajattelusta. Olen korostetusti halunnut tuoda esille uuden arvon luomisen ja uusien markkinoiden luomisen näkökulman. Yksi yrityksen keskeisimmistä tehtävistä on rakentaa kulttuuri ja toimintamalli, jossa luovuus ja innovatiivisuus kukoistavat.

”Myös Pelle Peloton tarvitsee hallituksen tuen”

Vierula painottaa myös, että jokainen yksilö tarvitsee tuekseen tiimin, jotta idean kanssa ei tarvitse jäädä yksin. Hallituksen tehtävänä on huolehtia yrityksen hyvinvoinnista, ja siksi sen tulisi aktiivisesti edistää uudistumista ja kehittymistä.

– Pitää kuitenkin muistaa, että uuden luominen ei ole nopeaa ja helppoa – se on haastavaa, pitkäjänteistä ja johdonmukaista tekemistä. Olen ollut mukana myös hallituksissa, joissa on ajateltu toimialan ehdoilla. Uuden luomista on pidetty vieraana eivätkä ideat ole löytäneet hedelmällistä maaperää.

Suomessa työn tuottavuus ei ole kasvanut viimeiseen 17 vuoteen, ja on jäänyt jälkeen monista verrokkimaista kuten Ruotsista. Vierula näkee tähän selkeän syyn.

Puhetta strategiasta riittää, mutta todelliset strategiset teot jäävät usein vähiin. Suomalaisten yritysten strategiat ovat tutkimusten mukaan varsin kehnoja, jonka takia strategioiden vieminen organisaatioon ja ihmisten arkeen usein epäonnistuu.

Moniosaajista koostuva hallitus on voittajan resepti

Vierulan oman kokemuksen mukaan näkökulmien ja näkemysten avoin ristiin pölytys on keskeinen onnistumisen edellytys käytännön hallitustyössä. Tässä onnistuminen edellyttää avointa keskustelukulttuuria sekä keskinäistä kunnioitusta.

– Hallituksen työn ja sen jäsenten tutuksi tekeminen koko organisaatiolle on mahtavan kehittävää. Se tuo meitä lähemmäs toisiamme. Samalla myös operatiivinen toiminta avautuu paremmin – puolin ja toisin.

Vinkit hallituspaikkaa harkitsevalle

Vierula liittyi viestintätoimisto Ahjon hallitukseen vuonna 2020. Tuolloin uuden hallituksen yhtenä tavoitteena oli viimeistellä strategia, jonka tarkoituksena oli herätellä yritysjohtoa viestinnän merkityksestä liiketoiminnan menestyksessä.

Vierula arvioi, että hän toi hallitukseen luovan työn johtamisen kokemusta, strategista markkinointiosaamista ja funktiorajat ylittävää ajattelua.

Mitä Vierula sanoisi uudelle hallituksen jäsenelle?

– Perehdy etukäteen yritykseen ja pohdi, mitä lisäarvoa voit tuoda hallitukseen. Tutustu mahdollisuuksien mukaan muihin hallituksen jäseniin ja heidän osaamiseensa. Huomioi omistajastrategia. Ole aloitteellinen, avoin ja rohkea – mutta muista aina kuunnella ja kunnioittaa muita, painottaa Vierula.

Nuorten ääntä kaivataan

Riina Keinonen-Mäkelä työskentelee lentoyhtiössä Senior Cabin Crew Memberinä. Lisäksi tekee toiminimellä freelancerina viestintää.

Keinonen-Mäkelä toimii ilmailualalla matkustamohenkilökuntaa edustavan Finnish Aviation Professionals ry:n (FAP) hallituksessa ja on myös osakkaana vaikuttajamarkkinointitoimisto Vaikuttajamedia Suomi oy:ssä. Hallitustyötä hän on tehnyt noin puolitoista vuotta.

Mikä sai sinut innostumaan hallitustyöstä?

– Kollegani kannustuksesta lähdin mukaan FAP:in hallitukseen. Lentoalan työehtojen kehittäminen ylipäätään kiinnostaa sekä mahdollisesti tulevaisuudessa luottamushenkilön toimi.

– Lisäksi ajattelin, että työhistoriastani markkinoinnin sekä viestinnän parissa voisi olla hyötyä hallituksessa.

Keinonen-Mäkelällä on korkeakoulututkinto viestinnästä ja markkinoinnista sekä 10 vuoden kokemus tapahtumatuotannon ja viestinnän tehtävistä muun muassa tapahtumatuottajana, viestintäkonsulttina sekä yrittäjänä.

– Tätä osaamista olen päässyt hyödyntämään monipuolisesti myös hallitustyöskentelyssä ja koen, että siitä on aidosti ollut lisäarvoa.

Mikä on mielestäsi ollut antoisinta hallitustyössä?

Keinonen-Mäkelä on työskennellyt vuosien varrella kolmessa eri lentoyhtiössä.

– Neljä viidestä Helsinki-basessa operoivasta lentoyhtiöstä kuuluu Finnish Aviation Professionals ry:hyn. Tästä olemme todella ylpeitä ja koen, että teemme hallituksessa yhdessä töitä koko alan työehtojen kehittämiseksi.

– Myös esimerkiksi jäsentilaisuuksien kautta mahdollistamme eri yhtiöissä työskentelevien kollegoiden tavata ja verkostoitua. Hallitustyöskentelyn kautta olen oppinut kokeneemmilta konkareilta paljon työehtosopimusneuvotteluista ja luottamushenkilön roolista – tämä on ollut todella antoisaa ja mielenkiintoista.

Keinonen-Mäkelä pitää tärkeänä, että kokouksissa ja tapahtumissa voi verkostoitua kollegoiden kanssa eri yhtiöistä.

Vinkit kokemattomalle hallitusammattilaiselle?

– Minun tärkein vinkkini tuoreelle hallitusammattilaiselle on, se että lähtee rohkeasti mukaan. Erityisesti nuorempien ääntä tarvitaan!

Asiantuntemusta, näkemystä ja ymmärrystä

ASIAn seniorijäsen Henry Engblom toimii entisen työnantajansa Pähkinähoito Oy:n hallituksessa. Hän työskenteli yrityksessä vuodesta 2002 alkaen ja viimeiset vuodet yrityksen toimitusjohtajana ennen eläkkeelle siirtymistä.

Pähkinähoito on pieni pk-yritys (liikevaihto noin 2 miljoonaa euroa), joka toimii isännöinnin ja kiinteistönhoidon toimialana. Omistajina ovat alueen asunto-osakeyhtiöt. Yritys on toiminut jo vuodesta 1970.

Mikä sai sinut innostumaan hallitustyöstä?

Eläkkeelle siirtymisen jälkeen Engblom valittiin yrityksen hallitukseen yhtiökokouksessa. tuomaan mukanaan osaamista ja kokemusta hallitustyöskentelyyn.

– Toimin ensin kaksi kautta hallituksessa, mutta yhtiön tilanteessa tapahtuneen muutoksen jälkeen minut valittiin uudelleen hallitukseen kolmivuotiskaudeksi vuonna 2023. Samalla eräs toinen eläkkeelle siirtynyt kollega valittiin hallituksen jäseneksi ja minut puheenjohtajaksi.

Engblomin ensimmäinen hallituskausi osui korona-aikaan, jolloin asioita piti tarkastella eri näkökulmasta.

Onneksi yrityksen operatiivinen johto hoiti asiat mallikkaasti ja toimialalle ei tullut taloudellisia vaikutuksia kuten monelle muulle alalle.

Mikä on mielestäsi ollut antoisinta hallitustyössä?

– Minusta tässä on yksi tie yritysten hallituksiin – ja varmasti onkin usein käytettyreitti. Työelämästä eläkkeelle siirtyvältä asiantuntijalta toki edellytetään näkemystä yrityksen toimialasta, sen kehittymisestä sekä myös ymmärrystä, miten pk-yrityskenttä toimii.

Engblom on toiminut kahden asuntoyhtiön hallituksessa. Häntä on myös pyydetty Asunto- ja kiinteistöalan hallitusammattilaiset AKHA ry:n jäseneksi.

– En ole liittynyt, koska katson että nykyiset tehtävät riittävät. Monelle asiantuntijalle AKHA voisi olla luonteva ensiaskel hallitustyöskentelyyn. Varsinkin, jos on kiinnostusta ja osaamista joko taloudessa tai tekniikassa sekä on ollut mukana esimerkiksi taloyhtiön hallituksessa. Asuntoyhtiöissä saattaa olla laajoja hankkeita tai ristiriitatilanteita, jotka vaativat osaamista ja samalla antavat "lisäoppia".

Teksti (julkaistu ASIA-lehdessä 3/2025): Heidi Salonen, ASIAn viestintäpäällikkö