ASIAn tutkimus: Palkankorotuksia kannattaa pyytää – varsinkin naisten

Wed, 04 Mar 2026 08:00:00 +0200
Työelämä

Asiantuntijat ja Esihenkilöt ASIA ry:n jäsenkyselyssä kysyttiin, miten asiantuntijat ja esihenkilöt käyvät palkkakeskusteluja ja kuinka usein ne johtavat palkankorotuksiin. Kyselyssä selvitettiin keskusteluiden vaikutus palkankorotukseen, kenen aloitteesta keskustelu käytiin, ja minkälaisia eroja oli sukupuolten välillä.

ASIAn jäsenkysely toteutettiin marras-joulukuussa 2025 ja kyselyyn vastasi 1 389 jäsentä.

Palkkakeskustelujen yleisyys

Vain kahdeksasosa jäsenkyselyymme vastanneista käy palkkakeskusteluja säännöllisesti työnantajansa kanssa, ja neljäsosa ei keskustele palkastaan työnantajan kanssa koskaan. Tämä ei ole ylemmälle toimihenkilölle edullinen asia, koska 41 prosenttia viimeisimmistä palkkakeskusteluista johti välittömään palkankorotukseen. Lisäksi viisi prosenttia keskusteluista johti palkankorotukseen myöhemmin.

Aloite palkkakeskusteluun

Suurin osa palkkakeskusteluista – 53 prosenttia – käytiin vastaajan omasta aloitteesta ja vain 38 prosenttia esihenkilön tai muun työnantajan edustajan aloitteesta. Loput palkkakeskustelut olivat enimmäkseen osana muita yhtiössä käytäviä keskusteluja. Edelleen näyttää kuitenkin jatkuvan trendi, että palkkakeskustelu kuuluu vain harvoin osaksi kehityskeskustelua.

Vaikuttiko palkankorotukseen, kenen aloitteesta keskustelu käytiin?

Ymmärrettävästi keskustelu johti useimmiten välittömään palkankorotukseen silloin, kun se käytiin työnantajan aloitteesta – näin tapahtui 64 prosentissa tällaisista keskusteluista. Erittäin merkittävää kuitenkin on, että jopa 35 prosenttia ylemmän toimihenkilön itse ehdottamista keskusteluista johti välittömään palkankorotukseen. Näistä keskusteluista lisäksi kuusi prosenttia johti palkankorotukseen myöhemmin.

Erot naisten ja miesten välillä

Käytyjen palkkakeskustelujen tiheydessä ei ollut relevantteja eroja sukupuolten välillä. Käydyistä keskusteluista kuitenkin miesten kanssa käydyt keskustelut perustuivat naisia useammin omaan aloitteeseen – miehillä 58 prosenttia ja naisilla 48 prosenttia. Lopputuloksen suhteen taas tulos oli päinvastainen: miesten palkkakeskusteluista 38 prosenttia johti välittömään palkankorotukseen ja naisten palkkakeskusteluista 45 prosenttia. Siinä, miten usein oma pyyntö johti korotukseen, ei ollut relevanttia eroa sukupuolten välillä.

Palkankorotusta kannattaa pyytää

Asiantuntijat ja Esihenkilöt ASIA ry:n työmarkkinajohtaja Sirpa Leppäluoto toteaa johtopäätöksen tästä olevan, että jos kokee olevan aihetta palkankorotukselle, kannattaa palkankorotusta ilman muuta itse pyytää.

”Varsinkin naisten – he ovat pyytäneet palkankorotuksia harvemmin, mutta heidän pyyntönsä ovat johtaneet palkankorotukseen yhtä usein kuin miesten”, toteaa Leppäluoto.

Palkankorotuspyynnön perusteleminen

”Työehtosopimukseen perustuvasta yleiskorotuksesta ei luonnollisestikaan tarvitse erikseen keskustella, vaan se tulee ns. kuin Manulle illallinen (sikäli kuin on tällaisen työehtosopimuksen piirissä)”, muistuttaa Leppäluoto.

”Yleiskorotuksissa on pyritty ottamaan huomioon inflaation merkitys sekä ostovoiman kehittyminen yleisellä tasolla. Varsinkin jos on yleiskorotuksen piirissä, kannattaakin henkilökohtaisessa palkankorotuspyynnössä keskittyä muihin argumentteihin”, neuvoo Leppäluoto.

Tällaisia argumentteja ovat esimerkiksi, miten on tuonut lisäarvoa työnantajalle, oman osaamisen kehittyminen, vastuiden kasvu sekä muut henkilökohtaiseen panokseen liittyvät seikat.

Leppäluoto muistuttaa, että tarvittaessa myös tasapuolisuus on perusteltu näkökulma. Lisäksi työntekijän kannattaa huomioida mahdolliset työnantajan omat tai työehtosopimukseen perustuvat standardoidut kehykset palkkakeskusteluille, ja valmistautua keskusteluun myös niiden mukaisesti.

Lisätietoja

Sirpa Leppäluoto, työmarkkinajohtaja, Asiantuntijat ja Esihenkilöt ASIA ry
p. 040 571 0155 / sirpa.leppaluoto@asia.fi

Tutustu myös

ASIAn jäsenkysely 2025: Palkat nousussa
Lahjoitatko työtäsi ilmaiseksi?
Kun naisille tarjotaan johtajuusoppeja, moni kiinnostunut jää jonoon