Työsuhteen päättäminen sopimalla – mutta millä ehdoilla?

Fri, 31 Oct 2025 08:40:00 +0200
Työelämä

Työsuhdeneuvonnassamme päättämissopimuksiin liittyvät kysymykset ovat yleisiä. Yhdelle ehdotus päättämissopimuksesta voi tulla järkytyksenä, toiselle helpotuksena. Kolmas pohtii, voiko työsuhteen päättämistä yhteisellä sopimuksella ehdottaa itse. Entä mistä saa apua, jos sopimuksen ehdot mietityttävät?

Mitä päättämissopimuksella tarkoitetaan?

Päättämissopimus tunnetaan eri nimillä kuten eropaketti, erosopimus, lähtöpaketti ja lähtösopimus. Kultaisesta kädenpuristuksestakin kuulee toisinaan yhä puhuttavan. Kaikilla tarkoitetaan kuitenkin samaa asiaa – työsuhteen päättämistä työntekijän ja työnantajan välisellä yhteisellä sopimuksella. Päättämissopimuksessa kyse ei siis ole kummankaan osapuolen yksipuolisesta työsuhteen päättämisestä, irtisanomisesta tai irtisanoutumisesta. Sopimuksen tekeminen on molemmille osapuolille aina vapaaehtoista.

Yleensä ehdotus päättämissopimuksesta tulee työnantajalta. Työntekijäkin voi ottaa asian puheeksi, mutta tällöin neuvotteluasema voi olla heikompi. Muutosneuvottelujen yhteydessä henkilöstöedustajat saattavat ehdottaa työnantajalle irtisanomisten yhteydessä tai sijasta tarjottavia eropaketteja. Lopullinen sopimus neuvotellaan kuitenkin aina työntekijän ja työnantajan välillä.

Jos työnantajasi tarjoaa päättämissopimusta, ota rauhassa. Pyydä työnantajalta sopimukseen tutustumiseksi riittävästi aikaa. Sopimuksella on merkittäviä vaikutuksia sekä työntekijän työttömyysturvaan että muihin oikeuksiin. Siksi siihen on syytä perehtyä huolella.

Mistä asioista työsuhteen päättämissopimuksessa sovitaan?

Päättämissopimuksen muodosta tai ehdoista ei ole säännöksiä laissa, joten sopimuksen sisältö on osapuolten vapaasti sovittavissa. On kuitenkin työntekijän oikeuksien kannalta tärkeää, että sopimuksen ehdot ovat yksiselitteisiä, ja kaikki työsuhteen päättymisen kannalta olennaiset asiat on sopimuksella huomioitu.

Yleensä päättämissopimuksella sovitaan, että työsuhde päättyy normaalin irtisanomisajan jälkeen. Tämä on useimmiten myös työntekijän edun mukaista. Usein sovitaan lisäksi, että työvelvoite kuitenkin päättyy jo selvästi ennen työsuhteen viimeistä päivää.

Päättämissopimuksilla lähes poikkeuksetta sovitaan, ettei osapuolilla ole enää vaatimuksia tosiaan kohtaan. Vaatimuksista luovuttuaan työntekijä ei voi normaalitilanteessa vaatia työnantajalta mitään, mistä päättämissopimuksessa ei ole mainintaa. Myöskään sitä ei voida enää tutkia, olisivatko työnantajan mahdollisesti ilmoittamat työsuhteen päättämisperusteet olleet laillisia.

Onkin erityisen tärkeää, että sopimuksella on eritelty kaikki työntekijän saatavat ja vaateet työnantajalta, lomakorvauksista saldotunteihin ja työtodistukseen. Mitä tarkemmin ehdoista sovitaan, sen epätodennäköisempää on, että myöhemmin ilmenee ongelmia.

Erokorvaus työsuhteen päättämisen yhteydessä

Yksi tärkeimmistä ehdoista päättämissopimuksella on erokorvausta koskeva ehto. Mistä sitten tietää, kuinka paljon sen tulisi olla?

Erokorvauksen määrään vaikuttaa yleensä esimerkiksi työsuhteen kesto, työnantajan taloudellinen tilanne sekä arvio siitä, onko työnantajalla irtisanomisperustetta työntekijän työsuhteen päättämiseksi. Erokorvaukselle ei ole yhtä oikeaa summaa, mutta sen on kannettava vähintään sopimuksesta aiheutuvan karenssin yli. Muussa tapauksessa sopimuksen allekirjoittamisesta on työntekijälle todennäköisesti vain haittaa.

Lopulta kyse on sen arvioimisesta, onko sopimuksen tekeminen kannattavaa – jos ei, tarjotusta sopimuksesta voi myös kieltäytyä.

Varmista vaikutukset työttömyysturvaan

Päättämissopimuksella on merkittäviä vaikutuksia työttömyysturvaan. Huomioitava on ainakin sopimuksesta aiheutuva pitkä karenssi ja erokorvauksen jaksotus:

Karenssi: Päättämissopimus aiheuttaa pääsääntöisesti 45 päivän karenssin.

Jaksotus: Työsuhteen päättymiseen liittyvät korvaukset, kuten erokorvaus, jaksotetaan. Esimerkiksi neljän kuukauden palkkaa vastaava erokorvaus aiheuttaa noin neljän kuukauden jaksotusajan.

Karenssi ja jaksotusaika alkavat kulua työsuhteen päättymispäivästä lukien ja ne kuluvat rinnakkain. Karenssin tai jaksotuksen ajalta työntekijällä ei ole oikeutta työttömyyspäivärahaan.

Muita huomioitavia seikkoja työttömyysturvan osalta ovat ainakin:

Lomakorvauksen jaksotus: Myös mahdollisesti työntekijälle maksettu lomakorvaus jaksotetaan. Lomakorvauksen jaksotus ei kulu samanaikaisesti karenssin tai muiden korvausten jaksotuksen kanssa, vaan tulee niiden lisäksi.

Omavastuuaika: Ennen päivärahan maksatuksen alkamista on omavastuuaika. Omavastuuaika on seitsemää täyttä työpäivää vastaava aika.

Vaikka päivärahaa ei voitaisi karenssin ja jaksotuksen vuoksi heti maksaakaan, on silti tärkeää muistaa ilmoittautua työttömäksi työnhakijaksi.

Tarkistuta sopimus aina ASIAn juristilla

Mistä sitten saa apua, jos päättämissopimus mietityttää? Yksin ei tarvitse jäädä – ASIAn juristit kommentoivat päättämissopimuksia. Koska päättämissopimusta neuvoteltaessa on huomioitava useampia asioita, onkin aina syytä laittaa luonnos päättämissopimuksesta ASIAn työsuhdeneuvontaan kommentoitavaksi ennen sen allekirjoittamista. Kommentoinnille on hyvä varata aikaa muutama arkipäivä.

ASIAn aukioloajat ja yhteystiedot löydät verkkosivuiltamme: www.asia.fi/yhteystiedot

Karen Saarinen
ASIAn työmarkkinajuristi

Lue myös

ASIAn työsuhdeneuvonnan yleisimmät kysymykset
Etkö ole vielä ASIAn jäsen? Lue lisää jäsenyydestämme ja liity nyt.

Artikkeli on saatavilla myös ASIA-lehdessä 4/2025.