Karenssijärjestelmään muutoksia 1.3.2026 alkaen

Mon, 16 Feb 2026 11:06:00 +0200
Työelämä

Työttömyysturvan korvauksettomiin määräaikoihin eli karensseihin tulee muutoksia maaliskuun alussa. Jatkossa oikeuden työttömyysturvaan voi menettää aiempaa nopeammin, jos työnhakuun ja työvoimapalveluihin liittyviä velvollisuuksia laiminlyödään.

Karenssi tarkoittaa työvoimaviranomaisen asettamaa määräaikaa, jolta ei makseta työttömyyspäivärahaa. Karenssi voidaan asettaa esimerkiksi silloin, jos henkilö irtisanoutuu itse tai kieltäytyy tarjotusta työstä.

Maaliskuussa voimaantulevat muutokset koskevat tilanteita, joissa karenssi määrätään työnhakuun ja työvoimapalveluihin liittyvän moitittavan menettelyn seurauksena. Tällainen menettely voi olla esimerkiksi työllistymissuunnitelman laiminlyönti. Irtisanoutumiseen liittyvät karenssit eivät muutu.

Työssäolovelvoite seuraa jatkossa jo toisesta laiminlyönnistä

Nykyisin työnhakuun ja työvoimapalveluihin liittyvät seuraamukset on porrastettu, eikä ensimmäisestä moitittavasta menettelystä ole seurannut vielä karenssia, vaan pelkkä huomautus. Karenssi on asetettu vasta myöhemmistä laiminlyönneistä, ja neljännestä laiminlyönnistä on seurannut työssäolovelvoite.

Jatkossa jo ensimmäisestä moitittavasta menettelystä asetetaan seitsemän päivän pituinen karenssi. Toisesta laiminlyönnistä vuoden aikana seuraa työssäolovelvoite. Oikeus työttömyysturvaan palautuu tällöin vasta, kun työssäolovelvoite on täytetty vähintään kuuden viikon työskentelyn tai työllistymistä edistävän palvelun jälkeen.

Käytännössä tämä tarkoittaa, että oikeuden työttömyysturvaan voi menettää aiempaa nopeammin, jos laiminlyöntejä tapahtuu useita lyhyen ajan sisällä.

Noudata työvoimaviranomaisen ohjeita

Karenssin ja työssäolovelvoitteen asettaa työvoimaviranomainen, ja päätös on työttömyyskassaa sitova. Ansiopäivärahaa ei voida maksaa karenssin ajalta tai ennen kuin työssäolovelvoite on täytetty.

Siksi on tärkeää noudattaa työvoimaviranomaisen ohjeita ja omaa työllistymissuunnitelmaa, jotta oikeus ansiopäivärahaan säilyy.

Lisätietoja karenssista ja työssäolovelvoitteesta: kokokassa.fi/karenssi

Oletko jäämässä työttömäksi, tai edessä lomautus? Toimi näin:

Ilmoittaudu työnhakijaksi heti ensimmäisenä työttömyys- tai lomautuspäivänäsi Työmarkkinatorin Asiointi-palvelussa.

Hae ansiopäivärahaa työttömyyskassan eAsioinnissa 2 viikon kuluttua työttömyyden tai kokoaikaisen lomautuksen alusta.

Hae jatkossa ansiopäivärahaa jälkikäteen 4 viikon tai 1 kuukauden jaksoissa.

Varaudu ajoissa

Jotta ansiopäivärahan saaminen on ylipäänsä mahdollista, sinun on täytettävä sekä työssäoloehto että jäsenyysehto. Tämä tarkoittaa vähintään 12 kuukauden työskentelyä aikana, jolloin olet ollut työttömyyskassan jäsen. Muistathan siis liittyä KOKO-kassan jäseneksi ajoissa!

Tarkemmat ohjeet päivärahan hakuun ja ajankohtaista työttömyysturvatietoa KOKOn verkkosivuilla.

Teksti ja kuva: KOKO-kassa. Julkaistu ASIA-lehdessä 1/2026

Tutustu myös

Työnhaku ja urapalvelut
Lakipalvelut ja työsuhdeneuvonta
ASIAn työsuhdeopas: Vastauksia mm. lomiin, palkkaan, muutosneuvotteluihin tai perhevapaisiin liittyen